Dar-es-Salaam
Store norske leksikon,Geografi,Verdens geografi,Afrika,Tanzanias geografi
Dar-es-Salaam er største by i Tanzania, ved Det indiske hav. Storbyområdet har 5 116 000 innbyggere (estimat for 2015, FNs befolkningsdivisjon).
Kultur og næringsliv Som tidligere hovedstad og landets største by er Dar-es-Salaam Tanzanias økonomiske og administrative sentrum. I 1974 ble hovedstaden flyttet til Dodoma. Tanzanias nasjonalforsamling ble flyttet fra Dar-es-Salaam til Dodoma i 1996, men mange offentlige kontorer er forblitt i Dar-es-Salaam, som fremdeles er landets kommersielle hovedstad.Byen har en betydelig andel av Tanzanias industri. Viktigste bransjer er tekstil-, næringsmiddel-, sko-, sement- og tobakksindustrien samt bryggerier og oljeraffinering. Her ligger landet største universitet, University of Dar es Salaam (1961), flere forskningsinstitusjoner, nasjonalbibliotek og nasjonalmuseum. Utenlandske ambassader er også lokalisert her. Samferdsel Dar-es-Salaam har Tanzanias viktigste havn. Den betjener over 90 prosent av all havnetrafikk til og fra landet, i tillegg til nabolandene Zambia og Den demokratiske republikken Kongo. Jernbane fører til Kigoma ved Tanganyikasjøen og til Mwanza ved Victoriasjøen. Tanzam-banen gir forbindelse til Zambia. En internasjonal lufthavn ligger sørvest for sentrum. Historie Tidlig på 1800-tallet var dagens by kun en fiskelandsby, da kalt Mzizima. Byen Dar-es-Salaam ble etablert av sultanen av Zanzibar, Majid bin Said i 1862, og var deretter hovedstad i Tysk Øst-Afrika i perioden 1891–1916, i Tanganyika i perioden 1961–1964 og i Tanzania frem til 1974. Les mer i Store norske leksikon Tanzanias historie Tanzanias geografi økonomi og næringsliv i Tanzania Kilder United Nations, Department of Economic and Social Affairs, Population Division (2014). World Urbanization Prospects: Population of Urban Agglomerations with 300,000 Inhabitants or More in 2014, by Country, 1950-2030